Predkladacia správa

Ministerstvo hospodárstva Slovenskej republiky predkladá na rokovanie vlády Slovenskej republiky „Správu o plnení opatrení na zabezpečenie plnenia uznesenia Národnej rady SR č. 1024 z 18. júna 2004, dotýkajúcu sa problematiky privatizácie“ ako plnenie uznesenia vlády SR č. 628 z 23. júna 2004, ktorým bolo v bode B.1. uložené podpredsedovi vlády a ministrovi hospodárstva predložiť správu reagujúcu na päť okruhov otázok súvisiacich s privatizáciou. Po prerokovaní vo vláde SR bude predmetná Správa predložená do Národnej rady SR.  
 
V súvislosti s piatimi okruhmi otázok dotýkajúcimi sa privatizačného procesu, ku ktorým Národná rada SR vyžaduje vyjadrenie vlády SR, je potrebné predovšetkým uviesť, že Spáva o činnosti Slovenskej informačnej služby zo rok 2003 neobsahuje žiadne konkrétne skutočnosti, ktoré by poukazovali na konkrétne porušenie právnych predpisov pri  privatizácii, Ministerstvo hospodárstva SR nedisponuje žiadnym dôkazovým materiálom o porušení práv alebo povinností v procese privatizácie a nemá vedomosť o prípadnom podnete relevantných orgánov v tomto smere. Preto ani nebolo možné zo strany MH SR vypracovať požadovanú odpoveď na vyvodenie zodpovednosti za chyby, omyly, porušenie právnych predpisov a ohrozenie hospodárskych záujmov v procese privatizácie, ako ani o prijatých opatreniach v tomto procese zamedzujúcich opakovanie skutočností zistených SIS.

Stav a podoba privatizácie podnikov s charakterom prirodzeného monopolu sú v predkladanej Správe opísané podrobnejšie podľa jednotlivých privatizovaných podnikov resp. spoločností, pričom je uvedená postupnosť krokov ich privatizačného procesu, ktorý prebiehal v koordinácii vlády a parlamentu a bol usmerňovaný a zabezpečovaný privatizačnými poradcami.
 
Predkladaná Správa obsahuje v zmysle prijatého uznesenia vlády SR a Národnej rady SR vyjadrenie k spôsobu zabezpečenia hospodárskych záujmov štátu v privatizovaných podnikoch charakteru prirodzeného monopolu a k zabezpečeniu rešpektovania článku 55 ods. 1 Ústavy Slovenskej republiky novými majiteľmi podnikov.